Budapest Főváros XIV. Kerület Zugló Önkormányzata
Alpolgármestere
Szám: 123-135/2023
Nyilvános ülésen tárgyalandó!

Napirend száma:………………..

Képviselő-testület

2023. február 23-i ülésére
Tisztelt Képviselő-testület!

Tárgy: Zugló területén fizető várakozási övezet kiterjesztése, javaslat Budapest Főváros Közgyűlésének Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendelet módosítására 
I. Előzmények:

Budapest Főváros XIV. Kerület Zugló Önkormányzata közigazgatási területén a Zuglói Közbiztonsági non-profit Kft. (a továbbiakban: ZKNP) közszolgáltatási szerződés keretein belül végzi a kerületi, parkolás üzemeltetéssel kapcsolatos feladatokat.

A ZKNP-hez az utóbbi időben számos megkeresés érkezett a Kacsóh Pongrác út – Rákospatak utca – Vezér utca – Egressy út – Lőcsei út – Szugló utca – Fűrész utca – Bosnyák utca – Lőcsei út – Csömöri út – Fűrész utca – Telepes utca – Lőcsei út – Szikszó park által határolt területen élő zuglói lakosok részéről, melyben kérik, hogy a jelzett terület díjfizető várakozási övezetbe kerüljön.
A lakossági igényekkel kapcsolatosan parkolási vizsgálatot végeztettünk - Sípos László közlekedési szakértő bevonásával - a fenti területen érintett 935 db. parkolóhely tekintetében. (A vizsgálat eredményét 3. mellékletben csatolom). 
A közúti közlekedésről szóló 1988. évi I. törvény 15/A §. (3) bekezdése szerint díjfizetési kötelezettség olyan várakozási terület tekintetében és időszakra rendelhető el, amelyen az adott időszakban a járművek várakozására alkalmas helyek átlagos foglaltsága (a továbbiakban: telítettség) a 70%-ot meghaladja. 
Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet mellékletének 35.15. pont ac) alpontja szerint díjfizetési kötelezettség rendelhető el abban az esetben, ha a telítettség legalább 20%-a két óránál rövidebb idejű parkolási igénnyel lép fel. 
Mivel a Kacsóh Pongrác út – Rákospatak u.– Vezér u. – Csömöri út –Lőcsei u. – Szikszó park által határolt területre nem igazolható a telítettségi elvárás teljesülése, ezért csak a Csömöri út – Rákospatak u. – Vezér u. – Egressy út – Lőcsei út – Szugló u. – Fűrész u. – Bosnyák u. – Lőcsei út – Csömöri út által határolt területre, 600 férőhely tekintetében rendelhető el a díjfizetési kötelezettség.
Fővárosi rendeleti szabályozás:
Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló, Budapest Főváros Közgyűlésének 30/2010. (VI. 4.) önkormányzati rendeletének (a továbbiakban: fővárosi parkolási rendelet) módosítása folytán 2022. szeptember 5-i hatállyal a fővárosban egységes övezeti kialakítás került meghatározásra az alábbiak szerint:
	Típus
	Üzemidő
	Várakozási díj

	„A” várakozási övezet
	8:00 – 22:00
	600,- Ft/óra

	„B” várakozási övezet
	8:00 – 20:00
	450,- Ft/óra

	„C” várakozási övezet
	8:00 – 18:00
	300,- Ft/óra

	„D” várakozási övezet
	8:00 – 18:00
	200,- Ft/óra


 Budapest XIV. kerületében jelenleg a következő fizető övezetek találhatók:

	Övezet
	Terület
	Várakozási díj
	Üzemidő

	1. övezet
	Dózsa Gy. út – Vágány u. – Hungária krt. – Erzsébet királyné útja – Francia út – Kerepesi út – Dózsa Gy út által határolt terület (kivéve a Dózsa Gy. útnak a Thököly út – Ajtósi Dürer sor közötti szakasza, a Thököly út, a Városliget Védett övezetet.)
 
	450,- forint

„B” várakozási övezet
	08:00-20:00

	2. övezet
	Kerepesi út – Vezér u. – Ond Vezér útja – Örs Vezér tere – Bánki Donát utca – Padlizsán u. – Kerepesi út által határolt területek, benne a határoló utak és terekkel.
 
	300,- forint

„C” várakozási övezet
	08:00-18:00
 

	3. övezet
	Kacsóh Pongrác út – Kassai t. – Szikszó park – Lőcsei út – Telepes u. – Fűrész u. – Csömöri út – Lőcsei út – Bosnyák u. – Fűrész u. – Szugló u. – Lőcsei út – Egressy út – Egressy tér – Nagy Lajos király útja – Mogyoródi út – Róna u. – Egressy út – Mexikói út – Kacsóh Pongrác út által határolt terület.
 
	300,- forint

„C” várakozási övezet
	08:00-18:00
 


2022. szeptember 5. napjától a fővárosi parkolási rendelet 1. melléklete térképes ábrázolás formájában, a körülhatárolt terület utcáinak szöveges felsorolása nélkül határozza meg azokat a területeket, amelyek a fővárosban a fizető parkolási övezetek körébe tartoznak.

II. Vélemények és előzetes hatásvizsgálat:
A Sípos László közlekedési szakértő által készített, és a 3. mellékletben szereplő parkolási vizsgálat alapján szükséges a fővárosi parkolási rendelet 1. sz. mellékletének a módosítása azért, hogy a Csömöri út – Rákospatak u. – Vezér u. – Egressy út – Lőcsei út – Szugló u. – Fűrész u. – Bosnyák u. – Lőcsei út –Csömöri út által határolt terület a fizető parkolási övezetek („C” várakozási övezet) közé kerülhessen.
Kérem a T. Képviselő-testületet, hogy az előterjesztést tárgyalja meg és döntsön a határozati javaslat elfogadásáról.
Jogi Főosztály: Az előterjesztésben foglalt adatok, egyéb információk alapján az előterjesztéshez jogi észrevételt nem tesz.
Gazdasági Főosztály: Észrevételt nem tesz.
III. Bizottsági vélemények

Az előterjesztést a Pénzügyi és Költségvetési Bizottság, valamint a Jogi és Ügyrendi Bizottság tárgyalja.

IV. Döntési javaslat:

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező  …../2023. (… …) önkormányzati határozati javaslatot.

A határozati javaslat elfogadása Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű szótöbbséget igényel.
Budapest, 2023. február 3.

       Rózsa András

           alpolgármester
Mellékletek felsorolása:
1. melléklet: határozati javaslat 
2. melléklet: térkép a fővárosi parkolási rendelet módosításához
3. Parkolási vizsgálat (szakértő anyaga)
Előterjesztést készítette:
Kovács-Csincsák László 

ZKNP ügyvezetője
1. melléklet a 123-135/2023. előterjesztéshez

Határozati javaslat
Budapest Főváros XIV. Kerület Zugló Önkormányzata Képviselő-testülete

../2023. (…..) önkormányzati határozata

Zugló területén fizető várakozási övezet kiterjesztéséről,

Budapest Főváros Közgyűlésének Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendelete 1. sz. mellékletének a módosítására vonatkozó javaslatról
Budapest Főváros XIV. Kerület Zugló Önkormányzata Képviselő-testülete úgy dönt, hogy 

1. Budapest Főváros XIV. kerület, Zugló területén fizető várakozási övezet kiterjesztése érdekében kezdeményezi Budapest Főváros Közgyűlésének Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendelete 1. sz. mellékletének a módosítását az alábbiak szerint:

A Budapest XIV. kerület Csömöri út – Rákospatak u.– Vezér u.– Egressy út – Lőcsei út – Szugló u. – Fűrész u. – Bosnyák u. – Lőcsei út – Csömöri út által határolt területen „C” várakozási övezet kerüljön kialakításra a 2. mellékletben szereplő térképen feltüntetettek szerint. 

2.  Felkéri a polgármestert, hogy a fővárosi rendelet módosítására vonatkozó javaslatot terjessze elő a Fővárosi Közgyűlés részére.

Határidő: Fővárosi Közgyűlés soron következő ülése

Felelős: Horváth Csaba polgármester (Polgármesteri Kabinet útján)

